เครือข่ายผู้บริโภคเห็นพ้องตรงกัน ค้านบริษัทประกันภัยยกเลิกประกันโควิด แบบ เจอ จ่าย จบ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. ได้เชิญตัวแทนเครือข่ายผู้บริโภค ประกอบด้วย สมาคมส่งเสริมและคุ้มครองผู้บริโภค สมาพันธ์ชมรมคุ้มครองผู้บริโภคกรุงเทพมหานคร ผู้แทนสำนักงานคณะกรรมการคุ้มครองผู้บริโภค ผู้แทนสภาองค์กรของผู้บริโภค และมูลนิธิกลุ่มเส้นด้าย มาประชุมร่วมกันเพื่อระดมความเห็นและให้ข้อแนะนำทิศทางการดำเนินการ กรณีประกันภัยโควิด แบบเจอ จ่าย จบ ซึ่งได้ข้อมูลที่เป็นประโยชน์อย่างยิ่ง ที่ประชุมทุกฝ่ายเห็นพ้องตรงกันว่า หากยกเลิกคำสั่งนายทะเบียนที่ 38/2564 และยินยอมให้บริษัทประกันภัยสามารถยกเลิกกรมธรรม์ต่อผู้เอาประกันภัยทุกราย โดยที่ผู้เอาประกันภัยมิได้กระทำผิดในข้อสาระสำคัญ ย่อมขัดต่อพระราชบัญญัติว่าด้วยข้อสัญญาที่ไม่เป็นธรรม พ.ศ. 2540 จะส่งผลให้มีคดีเข้าสู่ศาลเป็นจำนวนมาก เกิดผลกระทบต่ออุตสาหกรรมการประกันภัยและทำให้ประชาชนขาดความเชื่อมั่นในระบบประกันภัย รวมไปถึงประชาชนก็อาจจะบอกเลิกสัญญาประกันภัยอื่นๆ ที่ทำกับบริษัทประกันภัยได้เช่นกัน ซึ่งการกระทำดังกล่าวจะเป็นผลกระทบต่อสังคมในวงกว้าง ที่ประชุมจึงมีความเห็นเป็นเอกฉันท์ ว่าควรยืนตามคำสั่งนายทะเบียนฯ อย่างไรก็ตาม ที่ประชุมได้มีข้อแนะนำ แนวทางเพื่อแก้ไขปัญหา อาทิ มาตรการช่วยเหลือจากภาครัฐ โดยจัดหาแหล่งเงินกู้ดอกเบี้ยต่ำให้แก่บริษัทประกันภัยเพื่อเสริมสภาพคล่อง มาตรการยืดหยุ่นให้บริษัทประกันภัยสามารถผ่อนจ่ายค่าสินไหมทดแทนให้กับผู้เอาประกันภัยแต่ละรายได้  และการคืนเบี้ยประกันภัยเต็มจำนวนพร้อมดอกเบี้ย หรือคืนเบี้ยประกันภัย จำนวน 5-10  เท่า ของเบี้ยประกันภัยเดิม เป็นต้น คปภ. จะนำข้อแนะนำที่ได้ ประมวลกับข้อเท็จจริงและข้อกฎหมายที่เกี่ยวข้อง เพื่อเสนอความเห็นประกอบการพิจารณาของบอร์ด คปภ. ต่อไป